
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου – ΝΕΑ ΔΗΜΟΚΡΑΤΙΑ

Αθήνα,4582/21/12/2018           
Ε Ρ Ω Τ Η Σ Η

Προς

Κύριο Υπουργό Παιδείας, Έρευνας και Θρησκευμάτων

ΘΕΜΑ:   «Υποβάθμιση του ρόλου και του εκπαιδευτικού έργου των νηπιαγωγών στους παιδικούς σταθμούς».
Κύριε Υπουργέ,
Όπως γνωρίζετε, υπάρχουν εκπαιδευτικοί, κλάδου ΠΕ 60 Νηπιαγωγών, απόφοιτοι παιδαγωγικών τμημάτων νηπιαγωγών, που  εργάζονται σήμερα  στους παιδικούς σταθμούς των Δήμων είτε, με σχέση εργασίας ιδιωτικού δικαίου αορίστου χρόνου είτε ως μόνιμοι δημόσιοι υπάλληλοι.

Η θέσπιση δίχρονης προσχολικής εκπαίδευσης, με τα προνήπια να παρακολουθούν  προγράμματα των νηπιαγωγείων του Υπουργείου Παιδείας, δημιουργεί νέα δεδομένα από τη στιγμή που οδηγεί στην  κατάργηση των προνηπιακών τμημάτων από τις δομές των παιδικών σταθμών, υποβαθμίζοντας με τον τρόπο αυτό το εκπαιδευτικό έργο των Νηπιαγωγών που εργάζονταν στους δημοτικούς παιδικούς σταθμούς αλλά και την εργασιακή τους σχέση.

Το ίδιο ισχύει για τους νηπιαγωγούς που εργάζονταν σε ιδιωτικούς παιδικούς σταθμούς.

Όπως είναι φυσικό η συγκεκριμένη εξέλιξη έχει προκαλέσει αναστάτωση στους νηπιαγωγούς των δημοτικών αλλά και ιδιωτικών παιδικών σταθμών. Είναι δεδομένο ότι με την κατάργηση των προνηπιακών τμημάτων σε αυτές τις δομές, υποβαθμίζεται το εκπαιδευτικό τους έργο αλλά και η εργασιακή τους σχέση, αφού πλέον θα εκτελούν χρέη βρεφονηπιοκόμων, όσοι από αυτούς εργάζονται σε δημοτικούς παιδικούς σταθμούς ενώ σε κάποιους ιδιωτικούς παιδικούς σταθμούς θα βρεθούν και χωρίς δουλειά.

Κατόπιν των ανωτέρω

Ερωτάται ο Κύριος Υπουργός

1.Εάν γνωρίζει το πρόβλημα που έχει δημιουργηθεί με τους Νηπιαγωγούς που εργάζονται σε δημοτικούς και ιδιωτικούς παιδικούς σταθμούς μετά τη θεσμοθέτηση, ως υποχρεωτικής, της δίχρονης προσχολικής εκπαίδευσης.

2.Τι προτίθεται να πράξει για όσους νηπιαγωγούς σε δημοτικούς ή ιδιωτικούς παιδικούς σταθμούς μένουν χωρίς αντικείμενο εργασίας και υποβαθμίζεται το εκπαιδευτικό τους έργο.

3.Ποιος είναι ο προγραμματισμός του Υπουργείου Παιδείας σχετικά με την προκήρυξη μόνιμων θέσεων νηπιαγωγών.

Ο Ερωτών Βουλευτής

Μάνος Κόνσολας

Βουλευτής Δωδεκανήσου

